**Upis djece u prvi razred osnovne škole na području Splitsko-dalmatinske županije za školsku godinu 2018./2019.**

provest će se prema [**Planu upisa Ureda državne uprave u SDŽ**](http://www.udu-sdz.hr/dokumenti/upisi2018/Plan%20upisa%202018.pdf), Služba za društvene djelatnosti, Odjel za prosvjetu, kulturu, informiranje, sport i tehničku kulturu, sukladno odredbama članka 16. i 17. Zakona o odgoju i obrazovanju u osnovnoj i srednjoj školi (NN broj 87/08, 86/09, 92/10, 105/10, 90/11, 5/12, 16/12, 86/12, 94/13, 152/14 i 7/17) te članka 5. Pravilnika o postupku utvrđivanja psihofizičkog stanja djeteta, učenika te sastavu stručnih povjerenstava (NN broj 67/14) u suradnji sa osnivačima osnovnih škola ([**Grad Split**](http://www.split.hr/), [**Grad Makarska**](http://makarska.hr/), [**Splitsko-dalmatinska županija**](https://www.dalmacija.hr/)) i osnovnim školama u SDŽ ([**Popis osnovnih škola u SDŽ s upisnim područjima**](http://www.udu-sdz.hr/dokumenti/upisi2018/Skole%20i%20upisna%20podrucja2018.pdf)).

**Prijava školskih obveznika vršit će se elektronskim putem na obrascu PRIJAVA za predupis (link na kraju ovog obrasca)**

**u vremenu od 8. do 18. veljače 2018.**

Prijavu je potrebno izvršiti **prema upisnom području škole** objavljenim na web stranici Ureda državne uprave SDŽ i web stranicama osnovnih škola u SDŽ.

**Školski obveznici** su:

* djeca rođena **od 1. travnja 2011. do 31. ožujka 2012.**,
* djeca rođena **od 1. travnja 2012. do 31. prosinca 2012.** za koju roditelji, odnosno staratelji žele ostvariti pravo na **prijevremeni upis** u prvi razred osnovne škole,
* djeca kojima je za šk.god. 2017./2018. rješenjem Ureda, **odgođen upis** u prvi razred osnovne škole,
* djeca koja trebaju **privremeno oslobađanje od upisa** u prvi razred osnovne škole.

Učenik se prijavljuje za upis u školu prema prebivalištu odnosno upisnom području škole (matična škola), gdje se obavlja provjera spremnosti djeteta za upis (testiranje i liječnički pregled) sukladno dogovoru sa roditeljem.

Ako se dijete želi iz opravdanog razloga upisati u školu kojoj ne pripada prema upisnom području (produženi boravak ili neki drugi razlog) u postupku prijave, prijavljuje obje škole s naznakom željene škole i razloga. Provjeru spremnosti obavlja u matičnoj školi, nakon čega se javlja željenoj školi radi dogovora.

[**Škole s produženim boravkom**](http://www.udu-sdz.hr/predupis1819.html#produzeni)

[**Škole s cjelodnevnom nastavom**](http://www.udu-sdz.hr/predupis1819.html#cjelodnevni)

[**Škole za odgoj i obrazovanje djece s teškoćama**](http://www.udu-sdz.hr/predupis1819.html#teskoce)

[**Škole bez arhitektonskih barijera**](http://www.udu-sdz.hr/predupis1819.html#arhitek)

Nakon obavljene prijave djeteta Uredu, **roditelj odnosno staratelj obavezno se treba javiti školi u vremenu od 1. do 8. ožujka 2018. god.** radi dogovora o terminu testiranja djeteta. Potrebna dokumentacija: OIB, kopija domovnice i rodnog lista (vrijede bez obzira na datum izdavanja), a u slučaju da roditelj iste nema, škola će ih pribaviti elektronskim putem.

* Za **prijevremeni upis** roditelj odnosno staratelj **osim prijave online** podnosi i zahtjev Uredu državne uprave na priloženom **Obrascu 6**. Mišljenje stručnog tima predškolske ustanove dostavlja osnovnoj školi prilikom dogovora o testiranju.

Za **privremeno oslobađanje od upisa u prvi razred (djeca sa težim oštećenjem zdravlja)**, roditelj odnosno staratelj podnosi zahtjev Uredu državne uprave na priloženom **Obrascu 6**. Uz zahtjev prilaže i medicinsku dokumentaciju.

[**Obrazac 6**](http://www.udu-sdz.hr/dokumenti/upisi2018/obrazac6.pdf)

Za područje Grada Splita, zahtjev se upućuje na adresu:

Ured državne uprave
Služba za društvene djelatnosti
Odjel za prosvjetu, kulturu, informiranje, sport i tehničku kulturu
Vukovarska 1
21000 Split

i/ili e-mailom:

prosvjeta-kultura@udu-sdz.hr

Za područje Ispostava Ureda (Omiš, Hvar, Supetar, Vis, Makarska, Solin, Kaštela, Trogir, Imotski, Sinj, Vrgorac) zahtjev se upućuje na adresu odgovarajuće Ispostave.

* Za **odgodu upisa** za šk.god 2018./2019. **ne podnosi se zahtjev** već je potrebno u **prijavi online** označiti: „najava za odgodu upisa“.

Stručna povjerenstva škola predlažu raspored utvrđivanja psihofizičkog stanja djece i dostavljaju ovom Uredu **do 21. ožujka 2018**. Isti će se objaviti putem medija, na internetskim stranicama Ureda i škola te na oglasnim pločama škola i zdravstvenih ustanova.

Postupak utvrđivanja psihofizičkog stanja djece radi upisa u prvi razred osnovne škole **provodi se u osnovnoj školi kojoj dijete pripada prema upisnom području** u razdoblju od **31. ožujka do 15. lipnja 2018.**

Ako se dijete upisuje u osnovnu školu kojoj ne pripada prema upisnom području, osnovna škola koju će dijete pohađati pisanim putem **će zatražiti** od osnovne škole kojoj dijete pripada prema upisnom području **mišljenje o psihofizičkoj spremnosti djeteta** za upis u prvi razred osnovne škole.

U obrascu možete odabrati željeni prvi strani jezik. Rano učenje prvog stranog jezika moguće je prema Zakonu o odgoju i obrazovanju u osnovnoj i srednjoj školi već od prvog razreda osnovne škole. Odabrani strani jezik za koji se roditelj izjasni time postaje prvi obvezni jezik, a izbor drugog i trećeg stranog jezika odvija se u četvrtom razredu osnovne škole.

[Prijava za predupis](http://www.udu-sdz.hr/PROSVJETA/upisi2018/output/Odgovori_add.asp)

 KLASA: 602-02/18-01/28

URBROJ: 2181-04-02-18-4

Split, siječanj 2018.